
					«Մայր որդւովք բերկրեալ» (Սղ 113.9)

	Արարիչ Աստուծոյ բաշխած օրհնութիւններուն ի պատասխան, արարած մարդուն կատարած օրհներգութիւններուն շրջագիծին մէջ, 113-րդ սաղմոսը կ՚աւարտի զաւակներով երջանիկ մօր պատկերով, երբ Աստ-ւած «գետնէն կը բարձրացնէ տկարները, աղբակոյտէն դուրս կը բերէ չքաւորները, զանոնք նստեցնելու համար իր ժողովուրդին իշխաններուն հետ։ Ամուլ կնոջ ընտանիք կը պարգեւէ, զաւակներով երջանիկ մայր դարձընելով» (Սղ 113.7–9)։ 
	Աստուածաշնչական այս մէջբերումը կը խտացնէ վեհամայր Լուսին Քէշիշեանի կեանքին հոլովոյթը, իմաստն ու նպատակը, որ վեց զաւակ-ներով օրհնուած հայ մայրն է, եւ մանաւանդ` անոնցմէ մին Ն.Ս.Օ.Տ.Տ. Արամ Ա. շնորհազարդ վեհափառ հայրապետն է, որուն հայ եկեղեցւոյ ճամբով Աստուծոյ ինքնընծայումը վեհամօր բերկրանքին գագաթնակէտն էր։
	Առաւել, զաւակներով երջանիկ Լուսին վեհամօր տիպարը կ՚ամբող-ջանայ Ս. Մարիամ տիրամօր «Մեծացուսցէ» օրհներգութեան կշռոյթով, երբ Ս. Աստուածածին զԱստուած կը մեծարէ Անոր զօրութեան, սրբութեան եւ ողորմութեան համար եւ խոնարհաբար կ՚ըսէ. «Հզօրն Աստուած ինծի համար մեծամեծ գործեր կատարեց. սուրբ է անոր անունը» (Ղկ 1.49)։ 
	Ահաւասիկ, երբ վեհամօր հանդէպ մեր յարգանքը արտայայտելու եւ զինք երկնաւոր կեանք ճանապարհորդելու համար համախմբուած ենք մեր սիրեցեալ վեհափառ հայրապետին շուրջ, Հին եւ Նոր կտակա-րաններէն երկու վկայութիւն մայրը լուսարձակի տակ կը բերեն, որպէսզի մենք մեր որդիական զգացումը ապրելէ չդադրինք եւ հաստատենք, թէ հայ մայրը նոյնիսկ այս երկրաւոր աշխարհէն հեռանալէ ետք` իր զաւակները որբ չի՛ ձգեր եւ կը շարունակէ աղօթել անոնց համար իր երկնային օթեւանէն։ 
	Հայոց ցեղասպանութեան յաջորդող սերունդի հայ մօր վաւերական եւ եզակի ներկայացուցիչն է մեր թանկագին ննջեցեալը։ Սերունդ, որ Ալեքսանտրէթէն, Կիլիկիայէն, Հայաստանէն հասաւ Լիբանան ու Սուրիա եւ իր ամբողջ կեանքը եղաւ ընտանիքի սրբութիւն, զաւակներու հայեցի կազմաւորում, ամենօրեայ ապրուստի ապահովութիւն, ազգականական եւ դրացիական սիրալիր յարաբերութիւն, հայ քրիստոնէական հաւատքի մշտական արծարծում. եւ ձեր կեանքի ընթածիրով ու փորձառութեամբ դուք որքան ուզէք երկարեցէք այս անսպառ շարքը…։ Ի մի բան, եղաւ անանձնական սէր եւ ամբողջանուէր զոհողութիւն։

	Ես հոս կանգ կ՚առնեմ եւ խօսքը կու տամ վեհամօր վեհափառ զաւկին, որովհետեւ մեզմէ որեւէ մէկը այնքան հարազատ կերպով պիտի չկարենայ բնութագրել վեհամայր Լուսինի լուսեղէն կերպարը, որքան իր անդրանիկ զաւակը՝ Արամ Ա. սրբազնագոյն հայրապետը, որ խիտ տողե-րու մէջ անմիջական վկայութեան լայն հորիզոններ կը բանայ մեր դիմաց, երբ կը հաստատէ.
«ՊԱՐԶ ու ՀԱՄԵՍՏ կին էր մայրս՝ հեռու ամէն տեսակ ցուցական երեւոյթներէ։ Ան այսպէ՛ս մնաց իր կեանքի բոլո՛ր օրերուն։
ՏԻՊԱՐ ՄԱՅՐ էր՝ բառին ամբողջական հասկացողութեամբ։ Իր զաւակներուն խնամքն ու կրթութիւնը իր մտահոգութեան առանցքը մնա-ցին միշտ։ Դժուար պայմաններու մէջ վեց տղայ զաւակ մեծցնելը դիւրին չէր։ Ան յաճախ հօրս գործին օգտակար կը դառնար առաւօտեան վաղ ժամերուն արթննալով, որպէսզի կարենար զաւակներուն դպրոցական ծախսերը հոգալ։
ՄԱՐՏՈՒՆԱԿ ՈԳԻ ունեցող կին մըն էր մայրս՝ քաջ զէյթունցիի զաւակ ըլլալով։ Գիտէ՛ր երբեմն կեցուածք ճշդել եւ տեսակէտ ունենալ։ Սակայն, մայրական ներողամիտ ու գուրգուրոտ ոգիով կը մօտենար իր զաւակներուն չարութիւններուն, զինուորական եղած եւ տան մէջ զինուորական «տիսիփլին» հաստատել փորձող հօրս ճիգերուն դիմաց։
ՀԱՒԱՏԱՑԵԱԼ էր մայրս։ Աստուածաշունչը միշտ սնարին մօտ էր։ Վերջին տարիներուն յաճախ կը յիշեցնէր ինծի, որ աւելի մեծ տառերով հարկ է Աստուածաշունչը տպել, որպէսզի տարեցներ կարենան դիւրին կերպով կարդալ զայն։
Վերջապէս, ԳԹԱՍԻՐՏ անձ մըն էր մայրս։ Ան կը սիրէր օգտակար ըլլալ բոլորին ու յատկապէս կարիքաւոր ընտանիքներու ու աշակերտ-ներու։ Նո՛յնը կը թելադրէր ինծի»։ 

	Այսպիսի մօր մը զաւակն է Արամ Ա. վեհափառ հայրապետ, որ իր ծնողական տան մէջ ա՛յս ոգիով սնած, եկաւ Աստուծոյ ու ազգին տունը` դպրեվանք, հոգիի մարդ դարձաւ եւ այսօր բոլորիս հիացման եւ երախ-տագիտութեան արժանի հայրապետական իշխանութեամբ կը հովուէ իր բանաւոր  հօտը։ 
	Թող արտօնուի ինծի վեհափառ հայրապետին եւ հինգ եղբայրներուն թարգմանը հանդիսանալ եւ նախագահ Ճորճ Ուաշինկթընի նման ըսել. «Ինչ որ եմ` մօրս կը պարտիմ։ Կեանքիս մէջ ունեցած բոլոր յաջո-ղութիւններս մօրս ինծի տուած բարոյական, իմացական եւ ֆիզիքական դաստիարակութեան պտուղներն են»։
	Վեհամայր Լուսինին նման մայր մը մէ՛կ թելադրութիւն կը կատարէ մեր բոլոր ծնողներուն եւ յատկապէս մայրերուն. Ամեն բանէ առաջ աղօ-թեցէք ձեր զաւակներուն համար, եւ մնացածը Աստուծոյ վստահեցէք։ 
	Քաջ գիտնալով, որ վեհամայրը միշտ պիտի մնայ իր զաւակներուն, հարազատներուն եւ բոլորիս յիշողութեան մէջ, բանաստեղծին հետ կ՚ըսենք. «Յիշում եմ դէմքը քո ծեր, մայր իմ անուշ ու անգին, լոյս խորշոմներ ու գծեր, մայր իմ անուշ ու անգին։ Նստել ես լուռ ու տխուր, հին օրերն ես յիշում այն, որ եկել են ու անցել, մայր իմ [մայր մեր] անուշ ու անգին» (Եղիշէ Չարենց)։

	Այս տխուր առթիւ, յանուն Մեծի Տանն Կիլիկիոյ կաթողիկոսութեան միաբանութեան, Ազգային կեդրոնական վարչութեան, մեր Ս. Աթոռի աշխարհասփիւռ թեմերու ազգային իշխանութեանց եւ հաւատաց-եալներուն ու մեր բոլոր եկեղեցական-ազգային կառոյցներուն եւ անձ-նապէս կը վշտակցինք մեր հոգեւոր հօր եւ մեր խորազգաց ցաւակ-ցութիւնները կը յայտնենք վեհամօր զաւակներուն ու բոլոր ընտանեկան պարագաներուն, աղօթելով որ Աստուած իր արքայութեան արժանացնէ վեհամօր բարի հոգին, Ս. Հոգիով մխիթարէ սգաւորներս եւ Արամ Ա. վեհափառ հայրապետին նման հայորդիներ պարգեւէ մեր պատուական ժողովուրդին. ամէն։ 

